Izvor: N1

Jedna osoba je preminula od posledica povreda zadobijenih nakon obrušavanja zida na gradilištu između ulica Sarajevske i Kneza Miloša u Beogradu, potvrđeno je u Hitnoj pomoći. Telo stradalog radnika izvučeno je četiri sata nakon tragedije.

Na gradilištu se obrušio zid nekadašenjg objekta ambasade SAD i prema rečima radnika, zatrpao jednog njihovog kolegu koji je podlegao povredama. Telo radnika izvučeno je nešto pre 13 časova.

Stradali radnik nije ima ugovor o radu niti prijavu na obavezno socijalno osiguranje, saopštilo je Ministarstva za rad, zapošljavanje, boračka i socijalna pitanja.

Kako su za N1 rekli građani koji su bili svedoci nesreće,u trenutku rušenja zida u blizini su se nalazila trojica radnika od kojih je jedan završio pod ruševinama i, nažalost, preminuo.

Na mesto nesreće ubrzo su stigli vatrogasci, Hitna pomoć i policija, i zamenik gradonačelnika Goran Vesić.

Vesić je rekao da investitor ima sve neophodne dozvole i da je prema nadzoru koji je izvršila gradska inspekcijska služba, poštovao sve propise.

Naveo je i da se na radnika obrušio zid nekadašnjeg objekta ambasade SAD.

Izvor: N1

Radojičić: Životi važniji od gradilišta

Gradonačelnik Beograda Zoran Radojičić izrazio je saučešće porodici radnika koji je poginuo na gradilištu u centru grada, gde se

nekada nalazila američka ambasada, i izjavio da je Beograd veliko gradilište, ali da su ljudski životi važniji od toga.

"Daćemo sve od sebe da bismo saznali ko je napravio grešku i kako se ovakve stvari više ne bi događale", rekao je Radojičić novinarima na mestu nesreće.

Izvor: N1

Podsetimo, na mestu bivše američke ambasade u centru Beograda, investitori iz Izraela grade luksuzni stambeni kompleks.

Parcelu na mestu stare američke ambasade su u septembru 2016. godine kupile izraelske firme "Yossi Avrahami" i "Almogim holdings", a rušenje je počelo sredinom prošle godine.

Predstavnik ove kompanije u Beogradu je KMR Development.

"Izražavamo najdublje žaljenje zbog nesrećnog događaja koji se dogodio jutros i izjavljujemo najiskrenije saučešće porodici našeg stradalog radnika. Zajedno sa nadležnim organima radimo na utvrđivanju okolnosti koje su dovele do ove nesreće i zbog toga u ovom trenutku ne možemo da vam damo više preciznijih informacija. Bićemo na raspolaganju porodici za sve ono što im je u ovom trenutku neophodno, a javnost ćemo obavestiti o detaljima čim nadležni organi utvrde tačne činjenice", navodi se u saopštenju KMR Development.

Apel zaštitnika građana: Obezbedite potpunu zaštitu na radu

Zaštitnik građana Zoran Pašalić apelovao je na nadležne organe, da u skladu sa zakonom obezbede potpunu zaštitu i bezbednost radnika na radu. Kako je saopšteno, zaštitnik građana će tražiti izjašnjenja državnih organa u slučaju pogibije radnika, kako bi utvrdio propuste koji su doveli do ove nesreće i pokrenuo mere za unapređenje bezbednosti i zaštite radnika u svim oblastima radnog procesa.

"Ljudski život je neprikosnoven", rekao je Pašalić i dodao da u obavljanju posebno rizičnih poslova, ne sme biti propusta poslodavca koji na bilo koji način mogu ugroziti zdravlje, život i pravo radnika na bezbedne uslove rada.

On je naveo da najmanja greška u sistemu zaštite lica i imovine može dovesti do fatalnog ishoda i gubitka ljudskog života, što zahteva pojačanu kontrolu nadležnih službi na mestima koja mogu ugroziti život radnika.